Nils Steen

Nils Andreas Steen () var ein norsk sjømann, fabrikkarbeidar og politikar frå Oslo som representerte Buskerud og Arbeidarpartiet på Stortinget i tida frå 1925 til 1945.

Steen var son til ein fyrmeister. Han reiste til sjøs i 1902, før han åra 1903-06 reiste rundt i Nord-Amerika. Her arbeidde han vekselvis ved anlegg, på farmar og som tømmerhoggar. Sidan tok han sjøen fatt att. Etter å ha teke eksamen ved navigasjonsskulen i Drammen i 1914, var han fyrstestyrmann i tre år. Under nøytralitetsvernet under første verdskrigen gjorde han 1915-16 teneste som underoffiser. I 1917 var han ombord i «Majorka» av Drammen, då båten vart torpedert. Så var han ei tid volontør på kontoret til Den Norske Galosche & Gummivarefabrikk i Mjøndalen, deretter til 1924 massekokar på Krogstad Cellulosefabrik, også den i Mjøndalen.

Steen var medlem av heradsstyret i Nedre Eiker 1919-25 og 1928-37. Han var også medlem i skulestyret og i likningsrådet. Ei tid var han styreformann for den lokale kinematografen. Dessutan var han medlem i arbeidsnemnda for Småbruk- og Boligbanken.

Steen kom med i landsstyret i Arbeidarpartiet hausten 1923, då Norges Kommunistiske Parti braut ut or DNA. Han vart verande landsstyremedlem i fire år. Frå 1925 var han stortingsrepresentant til 1945, vald frå landkrinsen Buskerud. Den fyrste treårsbolken var han medlem i Post- og telegrafkomiteen. Frå 1928 hadde han plass i Sosialkomiteen, frå 1937 som formann i komiteen. Omframt stortingsvervet var han formann i det offentlege Utvalet om arbeidstida på skip m. m. Av 1937, og medlem i Arbeidsfredskommisjonen av 1933. 

Frå 1938 var Steen styrar av Noregs Bank si avdeling i Drammen. I 1945 vart han leiar av Statens Flyktnings- og Fangedirektorat sitt distriktskontor for Buskerud. 

Kjelder


Kategori:Stortingsrepresentantar for Buskerud
Kategori:Stortingsrepresentantar frå Ap
Kategori:Stortingsrepresentantar 1925-1927
Kategori:Stortingsrepresentantar 1928-1930
Kategori:Stortingsrepresentantar 1931-1933
Kategori:Stortingsrepresentantar 1934-1936
Kategori:Stortingsrepresentantar 1937-1945
Kategori:Nordmenn frå fyrste verdskrigen
Kategori:Lokalpolitikarar i Nedre Eiker
Kategori:Ap-politikarar i Buskerud
Kategori:Folk frå Nedre Eiker